b'\n_START_ARTICLE_\nSinji presli\xc4\x8dar\n_START_SECTION_\nTelesne zna\xc4\x8dilnosti\n_START_PARAGRAPH_\nV dol\xc5\xbeino meri med 35 in 37\xc2\xa0mm (od tega 27 do 31\xc2\xa0mm zadek), zadnje krilo pa je dolgo 19 do 23\xc2\xa0mm. Sinji presli\xc4\x8dar je edini med presli\xc4\x8darji, kjer se samci obarvajo v celoti modro. Samice so rjavkasto-zelene do rumenkaste, v\xc4\x8dasih tudi modre barve. Prepoznaven je predvsem po belih nogah, ki imajo tako mo\xc4\x8dne \xc5\xa1\xc4\x8detine, da so podobne peresom. Po\xc2\xa0\xc2\xbbkosmatih\xc2\xab\xc2\xa0belih nogah in po \xc5\xa1iroko razmaknjenih sestavljenih o\xc4\x8deh ga je enostavno lo\xc4\x8diti od ostalih majhnih enakokrilih ka\xc4\x8djih pastirjev. Vzorec \xc4\x8drnih lis po telesu je variabilen in odvisen tudi od pogojev, v katerih se razvija li\xc4\x8dinka.\n_START_SECTION_\nHabitat in raz\xc5\xa1irjenost\n_START_PARAGRAPH_\nJe nezahtevna vrsta, ki se razmno\xc5\xbeuje v po\xc4\x8dasi teko\xc4\x8dih vodah, v stoje\xc4\x8dih pa je redkej\xc5\xa1i. Pre\xc5\xbeivi tudi v mo\xc4\x8dno reguliranih vodotokih ali umetnih kanalih, kakr\xc5\xa1na je na primer struga Glin\xc5\xa1\xc4\x8dice v Ljubljani. Leti med za\xc4\x8detkom maja in koncem septembra, naj\xc5\xa1tevil\xc4\x8dnej\xc5\xa1i je junija in julija._NEWLINE_\xc5\xbdivi po vsej Evropi razen na Iberskem polotoku in vzhodno do Jeniseja v Rusiji. V Sloveniji je prisoten prakti\xc4\x8dno ob vseh primernih vodotokih pod 800 m nadmorske vi\xc5\xa1ine, razen globoko v gozdovih.'